ΚΑΝΟΝΙΣΜΟΣ (ΕΚ) αριθ. 488/94 ΤΗΣ ΕΠΙΤΡΟΠΗΣ της 4ης Μαρτίου 1994 για την προσαρμογή των ορίων εγγύησης στον τομέα του καπνού για την Ελλάδα όσον αφορά τη συγκομιδή 1993

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 2075/92 του Συμβουλίου της 30ής Ιουνίου 1992 για την κοινή οργάνωση αγοράς ακατέργαστου καπνού (1), και ιδίως το άρθρο 27,

Εκτιμώντας:

ότι ο κανονισμός (ΕΟΚ) αριθ. 2075/92 προβλέπει καθεστώς πριμοδοτήσεων στο πλαίσιο των ορίων εγγύησης που καθορίζονται ανά κράτος μέλος για τις διάφορες ομάδες ποικιλιών καπνού- ότι τα εν λόγω όρια εγγύησης εμφαίνονται, όσον αφορά τη συγκομιδή 1993, στον κανονισμό (ΕΟΚ) αριθ. 2076/92 του Συμβουλίου της 30ής Ιουνίου 1992 για τον καθορισμό των πριμοδοτήσεων για τον καπνό σε φύλλα κατά ομάδα καπνού καθώς και των κατωφλίων εγγυήσεως που κατανέμονται κατά ομάδα ποικιλιών και κατά κράτος μέλος (2), όπως τροποποιήθηκε τελευταία από τον κανονισμό (ΕΚ) αριθ. 164/94 (3)-

ότι αυτά τα όρια εγγύησης έχουν καθοριστεί από το Συμβούλιο βάσει των πληροφοριών και των προβλέψεων αγοράς που ήταν διαθέσιμες την εποχή εκείνη- ότι, ωστόσο, η ελληνική παραγωγή καπνών "flue cured" έχει αυξηθεί με πολύ ταχύ ρυθμό βάσει των διατάξεων της προηγούμενης κοινής οργάνωσης αγοράς και ανήλθε σε 71 500 τόνους περίπου κατά τη συγκομιδή 1992-

ότι η μείωση της ελληνικής παραγωγής καπνών "flue cured" από το επίπεδο του 1992 σε αυτό που αντιστοιχεί στο όριο εγγύησης για το 1993, ήτοι 30 000 τόνοι, επέβαλε μείωση της παραγωγής κατά 58 % των καπνών "flue cured"- ότι έχει αποδειχθεί ότι η πραγματική παραγωγή των καπνών αυτών το 1993 υπερβαίνει κατά πολύ το όριο εγγύησης-

ότι, αντίθετα, η εκτιμώμενη παραγωγή 1993 καπνών που ανήκουν σε άλλες ομάδες ποικιλιών ήταν κατώτερη από τα όρια εγγύησης που καθορίζονται με τον κανονισμό (ΕΟΚ) αριθ. 2076/93- ότι η σημαντική έλλειψη ισορροπίας, υπό μορφή είτε πλεονασμάτων είτε ελλειμμάτων, μεταξύ της πραγματικής παραγωγής στην Ελλάδα και των ορίων εγγύησης, μπορεί να καταλογιστεί κυρίως στα προβλήματα που ανέκυψαν κατά τη μετάβαση από το παλαιό στο νέο καθεστώς πριμοδοτήσεων- ότι πρέπει, κατά συνέπεια, να ληφθούν μεταβατικά μέτρα δυνάμει του άρθρου 27 του κανονισμού (ΕΟΚ) αριθ. 2075/92-

ότι η μετάβαση από το παλαιό στο νέο καθεστώς οργάνωσης της αγοράς μπορεί να διευκολυνθεί, για την Ελλάδα, με την παροχή συμπληρωματικών ποσοτήτων για την ομάδα "flue cured"- ότι η αύξηση του ορίου εγγύησης της εν λόγω ομάδας ποικιλιών μπορεί να αντισταθμιστεί μέσω της αντίστοιχης μείωσης των ορίων εγγύησης άλλων ομάδων-

ότι η Ελλάδα έχει παράσχει τα κατ' εκτίμηση στοιχεία σχετικά με την πραγματική παραγωγή καπνών των διαφόρων ομάδων- ότι η ανακατανομή των ορίων εγγύησης και των ποσοστώσεων των παραγωγών δεν μπορεί να επιφέρει μείωση των πριμοδοτήσεων, τις οποίες δικαιούνται οι παραγωγοί δυνάμει των αρχικά καθορισθεισών ποσοστώσεων- ότι πρέπει, ως εκ τούτου, να επιτραπεί στην Ελλάδα να καθορίσει τα όρια εγγύησης για τις ομάδες των ποικιλιών VI, VII και VIII σε επίπεδο υψηλότερο εκείνου που προβλέπεται στο παράρτημα του κανονισμού (ΕΟΚ) αριθ. 2076/92 και να μειώσει το όριο εγγύησης για την ομάδα Ι κατ' αντίστοιχη ποσότητα- ότι, εντούτοις, αυτό το μέτρο δεν πρέπει να συντελέσει στην αύξηση των δαπανών του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ) που είχαν προβλεφθεί αρχικά-

ότι οι συμπληρωματικές ποσότητες που είχαν χορηγηθεί αναδρομικά δεν ήταν δυνατόν να καλυφθούν με σύμβαση καλλιέργειας σύμφωνα με τα άρθρα 5 και 6 του κανονισμού (ΕΟΚ) αριθ. 2075/92- ότι πρέπει, κατά συνέπεια, να προβλεφθούν οι ειδικοί όροι πώλησης για τις ποσότητες αυτές, που επιτρέπουν στους παραγωγούς νε επιτύχουν τις καλύτερες τιμές-

ότι ο παρών κανονισμός πρέπει να εφαρμοσθεί το ταχύτερο δυνατόν, προκειμένου να επιτευχθεί η ολοκλήρωση των παραδόσεων καπνού στις προβλεπόμενες προθεσμίες-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Καπνού,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Για τη συγκομιδή 1993, τα όρια εγγύησης για την Ελλάδα παρατίθενται στο παράρτημα.

2. Μέσα στα όρια των ποσοτήτων που καθορίζονται για τη συγκομιδή 1993 στο παράρτημα ΙΙ του κανονισμού (ΕΟΚ) αριθ. 2076/92, η Ελλάδα μπορεί να αυξήσει τα όρια εγγύησης που προβλέπονται στο παράρτημα του παρόντος κανονισμού για τις ομάδες των ποικιλιών VI, VII και VIII. Στην περίπτωση αυτή, το όριο εγγύησης που προβλέπεται για την ομάδα της ποικιλίας Ι μειώνεται κατ' αντίστοιχη ποσότητα.

Αν η Ελλάδα κάνει χρήση αυτής της διευκόλυνσης, οι δαπάνες που προκύπτουν για το ΕΓΕΤΠΕ δεν είναι δυνατόν να υπερβούν το ποσό που είχε προκύψει από την εφαρμογή του κανονισμού (ΕΟΚ) αριθ. 2076/92.

Άρθρο 2

1. Η ποσότητα του ορίου εγγύησης για την ομάδα της ποικιλίας Ι "flue cured" που καθίσταται διαθέσιμη βάσει των διατάξεων του άρθρου 1, χορηγείται στους παραγωγούς που υποβάλλουν σχετική αίτηση και εντός των ορίων των ζητουμένων ποσοτήτων κατ' αναλογία των βεβαιώσεων ποσόστωσης για την ομάδα της ποικιλίας Ι "flue cured" όσον αφορά τη συγκομιδή 1993.

2. Η Ελλάδα καθορίζει τα στοιχεία που πρέπει να περιέχονται στις αιτήσεις και την προθεσμία για την υποβολή τους.

Άρθρο 3

Η μείωση των ορίων εγγύησης για τις ομάδες των ποικιλιών VI "Μπασμάς", VII "Κατερίνη" και VIII "Καμπά Κουλάκ κλασικό" πραγματοποιείται συνολικά στο επίπεδο της χρηματοδότησης των πριμοδοτήσεων από το ΕΓΤΠΕ και δεν είναι δυνατόν να οδηγήσει σε μείωση του ποσού της πριμοδότησης, την οποία ένας παραγωγός μπορεί να διεκδικήσει σύμφωνα με τη βεβαίωση ποσόστωσης που έχει λάβει.

Άρθρο 4

Οι συμπληρωματικές ποσότητες καπνού της ομάδας Ι "flue cured" μπορούν να πωληθούν μόνον:

- είτε στην επιχείρηση εμπορικής επεξεργασίας με την οποία ο παραγωγός έχει συνάψει σύμβαση καλλιέργειας για την ποιότητα που αναφέρεται στην βεβαίωση αρχικής ποσόστωσης την οποία κατέχει, και υπό τους ίδιους όρους,

- είτε μέσω δημοπρασίας που διοργανώνεται για κάθε περιφέρεια παραγωγής από την Ελλάδα.

Άρθρο 5

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 4 Μαρτίου 1994.

Για την Επιτροπή

Rene STEICHEN

Μέλος της Επιτροπής

(1) ΕΕ αριθ. L 215 της 30. 7. 1992, σ. 70.

(2) ΕΕ αριθ. L 215 της 30. 7. 1992, σ. 77.

(3) ΕΕ αριθ. L 24 της 29. 1. 1994, σ. 4.

ΠΑΡΑΡΤΗΜΑ

"" ID="1">39 300> ID="2">12 400> ID="5">20 650> ID="6">22 800> ID="7">20 800> ID="8">18 000> ID="9">133 950">